Offentliggørelse af en ansøgning om ændring i henhold til artikel 17, stk. 6, i Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89 (1)

(2020/C 172/04)

Denne offentliggørelse giver ret til at gøre indsigelse mod ansøgningen, jf. artikel 27 i Europa-Parlamentets og Rådets forordning (EU) 2019/787 (2).

ANSØGNING OM ÆNDRING AF DEN TEKNISKE DOKUMENTATION FOR EN GEOGRAFISK BETEGNELSE

»HIERBAS DE MALLORCA«

EU-nr.: PGI-ES-01869-AM01 — 17.12.2018

Sprog, ændringen er affattet på: Spansk

Formidler

Ministeriet for landbrug, fiskeri og fødevarer Generaldirektoratet for fødevareindustrien Undergeneraldirektoratet for særlig kvalitet og økologisk landbrug Paseo de la Infanta Isabel, 1 28071 Madrid, SPANIEN

Tlf. +34 913475397

E-mail: sgcdae@mapama.es

Navnet på den geografiske betegnelse

Hierbas de Mallorca

Rubrikker i specifikationen, der berøres af ændringen

Beskyttet betegnelse (navneændringen er afspejlet i andre rubrikker såsom beskrivelse af produktet, tilknytning, produktionsmetode, gældende krav og kontroller, men indholdet af disse afsnit berøres ikke)

Ændring

Ændring af produktspecifikationen, der medfører ændring af hovedspecifikationerne

Redegørelse for ændringen

Formålet med ændringen er at medtage navnet både på spansk og catalansk, eftersom begge sprog har officiel status i Spanien (hvilket blev fastslået i artikel 4 i forfatningslov nr. 1/2007 af 28. februar 2007 om reformen af Balearernes status som selvstyrende region).

Det er fuldt ud berettiget, at produktet har to navne, både det spanske (»Hierbas de Mallorca«) og det catalanske (»Herbes de Mallorca«), da næsten alle producenter af denne spiritus med anissmag nu kun anvender det catalanske navn og anser det for nødvendigt at kunne anvende navnet »Herbes de Mallorca«, når de markedsfører deres produkter.

Spiritussen »Hierbas de Mallorca«/»Herbes de Mallorca« fremstilles udelukkende på Mallorca, som hører under den selvstyrende region Balearerne.

I denne selvstyrende region er catalansk Balearernes sprog og har status som officielt sprog sammen med spansk, hvilket blev fastslået i artikel 4 i forfatningslov nr. 1/2007 af 28. februar 2007 om reformen af Balearernes status som selvstyrende region.

Den almindelige brug af begge sprog — spansk og catalansk — på Balearerne betyder, at »Hierbas de Mallorca«/»Herbes de Mallorca« siden tidernes morgen er blevet omtalt både med det spanske navn (»Hierbas de Mallorca«) og med det catalanske navn (»Herbes de Mallorca«).

Desuden kan man ikke se bort fra realiteterne på markedet. De to navne, »Hierbas de Mallorca«/»Herbes de Mallorca«, er blevet anvendt i årenes løb, og det vil de fortsat blive. Dette gælder ikke bare for den nationale handel, men også for den internationale handel.

Brugen af betegnelsen »Herbes de Mallorca« er så veletableret, at den endda anvendes til markedsføring og salgsfremstød i andre lande og på andre EU-sprog.

Relevante ændringer af den tekniske dokumentation

Punkt 1 i den tekniske dokumentation. Betegnelse

Det catalanske navn »Herbes de Mallorca« skal også medtages i betegnelsen sammen med »Hierbas de Mallorca«.

Navn: »Hierbas de Mallorca«/»Herbes de Mallorca«.

Andre rubrikker berøres også af denne ændring, f.eks. beskrivelse af produktet, tilknytning, produktionsmetode, gældende krav og kontroller, men deres indhold ændres ikke.

HOVEDSPECIFIKATIONERNE I DEN TEKNISKE DOKUMENTATION

»HIERBAS DE MALLORCA«/»HERBES DE MALLORCA«

EU-nr.: PGI-ES-01869-AM01 — 17.12.2018

1. Betegnelse

»Hierbas de Mallorca«/»Herbes de Mallorca«

2. Kategori af spiritus

Kategori 25. Spiritus med anissmag

3. Beskrivelse af spiritussen

»Hierbas de Mallorca«/»Herbes de Mallorca« er en spiritus med anissmag, som har et alkoholindhold på mellem 20 % og 50 % udtrykt i volumen, og som er aromatiseret med planter og eventuelt sødet med saccharose.

3.1. Kemiske egenskaber

— Virkeligt alkoholindhold: — Minimum: 20 % absolut vol. — Maksimum: 50 % absolut vol.

— Maksimalt methanolindhold: 20 g/hl alkohol ved 100 % vol.

3.2. Organoleptiske egenskaber

— Et klart udseende

— En farve, der går fra ravfarvet til grøn

— En intens og kompleks aroma med et stærkt præg af anis. Aromaerne er friske, søde, frugtagtige (appelsin og citron) og blomsteragtige.

— Smagen er mærkbart sød, moderat sød eller usødet alt efter varianten, som beskrevet i afsnittet »Varianter«: sød, sammenstukket eller tør. Der er en stærk eftersmag af aromatiske planter.

— Den er tyktflydende i munden for de sammenstukne og søde varianters vedkommende.

3.3. Typer

Der er tre forskellige varianter, som kendetegnes af deres sukkerindhold og virkelige alkoholindhold.

— Tør: et minimumsalkoholindhold på 35 % og et maksimalt sukkerindhold på 100 g/l, udtrykt i saccharose.

— Sammenstukket: et minimumsalkoholindhold på 25 % og et sukkerindhold på 100-300 g/l, udtrykt i saccharose.

— Sød: et minimumsalkoholindhold på 20 % og et minimumssukkerindhold på 300 g/l, udtrykt i saccharose.

3.4. Specifikke egenskaber (sammenlignet med spiritus i samme kategori)

De specifikke organoleptiske egenskaber er den intense og komplekse aroma med et stærkt præg af anis. Aromaerne er friske, søde, frugtagtige (appelsin og citron) og blomsteragtige. Farven går fra ravfarvet til grøn. Smagen er sød, moderat sød eller usødet alt efter varianten: sød, sammenstukket eller tør. Den er tyktflydende i munden for de sammenstukne og søde varianters vedkommende.

4. Afgrænsning af det geografiske område

Produktions- og aftapningsområdet for den geografiske betegnelse er begrænset til Mallorca i Spaniens selvstyrende region Balearerne.

5. Metode, som spiritussen er fremstillet efter

Den fremstilles ved at blande en spiritus med anissmag med en vand-alkohol-opløsning, der er aromatiseret ved udblødning og/eller destillation af planter, og hvor der er tilsat vand, landbrugsethanol og evt. saccharose.

5.1 Ingredienser

a) Væsentlige

1) Spiritus med anissmag

2) Landbrugsalkohol

3) Destilleret, deioniseret og/eller demineraliseret drikkevand.

4) Aromatiske planter dyrket på Mallorca: a) citronverbena (Lippia citriodora) b) kamille (Matricaria spp.) c) appelsin (Citrus sinensis) d) citron (Citrus limon) e) rosmarin (Rosmarinus officinalis) f) citronmelisse (Melissa officinalis) g) fennikel (Foeniculum vulgare)

b) Valgfri

1) Saccharose

2) Andre aromatiske planter og/eller tilladte naturlige aromaer

3) Farvestoffer, som er godkendt til spiritus.

Produktionen følger den traditionelle praksis med tre separate faser.

Den første fase omfatter udvinding af plantearomaen. I denne fase er producenternes erfaring fundamental. Andelen af væsentlige aromatiske planter udvælges på dette grundlag. De udvalgte planter udblødes i en vand-alkohol-opløsning, lige så længe som det er nødvendigt for at udvinde aromaerne. Denne fase kan forbedres ved at destillere maceratet.

I den anden fase fremstilles der en spiritus med anissmag af landbrugsalkohol, vand og ekstrakter eller destillater af anis og evt. saccharose.

I den tredje og sidste fase blandes produkterne fra de foregående faser med en valgfri tilsætning af vand, alkohol og sukker for at opnå det ønskede alkohol- og sukkerindhold og de ønskede organoleptiske egenskaber. I denne fase er producentens erfaring fundamental. Den udgør grundlaget for fastlæggelsen af, hvor stor en andel af det aromatiske ekstrakt fremstillet i første fase, der skal anvendes for at opnå de karakteristiske egenskaber ved »Hierbas de Mallorca«/»Herbes de Mallorca«.

6. Tilknytning til det geografiske miljø eller den geografiske oprindelse

Denne spiritus har et udbredt omdømme takket være dens store produktion og salg gennem årene. Alt dette kan tilskrives dens unikke organoleptiske egenskaber: et klart udseende, en farve, der går fra ravfarvet til grøn, en intens og kompleks aroma med et stærkt præg af anis, markante friske, søde, frugtagtige (appelsin og citron) og blomsteragtige aromaer. Adskillige kilder dokumenterer dens omdømme gennem årene, lige fra produktionens start til i dag.

Produktets traditionelle karakter går tilbage til dets oprindelse i klostrene. Munkene fremstillede et bredt udvalg af brændevin og spiritus ved hjælp af planter og frugt.

I de såkaldte »posesiones« — der var navnet på store mallorcinske landejendomme — var landbrugerne kendt for at fremstille en spiritus med anissmag, hvor de brugte lokale aromatiske planter.

Produktionen var mulig takket være de mange destillerier på øen. Man ved, at der i slutningen af det 18. århundrede stadig var 177 destillerier på Mallorca, hvor man fremstillede spiritus. De fremstillede 780 000 liter destillater, hvoraf 60 % var til lokalt forbrug. Disse destillerier gjorde det muligt at fremstille det destillat, der udgjorde grundlaget for produktionen af denne unikke spiritus.

Desuden gjorde landbrugernes omfattende kendskab til egenskaberne hos øens aromatiske planter det muligt for dem at vælge de mest velegnede af dem til aromatisering af destillatet. Dette førte til udviklingen af »Hierbas de Mallorca«/»Herbes de Mallorca«.

Det er de organoleptiske egenskaber, der giver produktet dets omdømme. De er tydeligt identificerbare ud fra aromaerne fra forskellige planter fra Mallorca, navnlig fennikel, rosmarin, citronverbena, kamille, citron, appelsin og citronmelisse. Brugen af disse aromatiske planter var ikke et tilfælde. Det er snarere resultatet af producenternes observation af og kendskab til vilde planter, hvor erfaringerne er givet videre fra generation til generation. Producenterne valgte de mest velegnede planter i det korrekte forhold for at give spiritussen en behagelig og karakteristisk aroma og smag.

I slutningen af det 19. århundrede steg produktionen og forbruget af spiritussen som følge af åbningen af små traditionelle producentvirksomheder. Nogle af disse virksomheder er stadig aktive i dag.

Indbyggerne på Mallorca har siden det 19. århundrede nydt den traditionelle »Hierbas« ved alle festligheder, familiesammenkomster og sociale arrangementer. Nyere undersøgelser viser, at produktet stadig er populært i dag. F.eks. steg salget — i henhold til publikationen »Diagnosis de la producción y comercialización de los productos con denominación de calidad 2010« om analyse af produktion og markedsføring af produkter med kvalitetsbetegnelser i 2010, udgivet af Balearernes institut for landbrugsfødevarekvalitet — med 11 % mellem 2009 og 2010, hvor man nåede op på en samlet salgsmængde på 1 301 457 liter.

Denne spiritus har en særlig traditionel karakter. Det skal dog påpeges, at førnævnte undersøgelse viser en stigning i salget i EU-landene i 2010 på 64 % i forhold til det foregående år. Dette viser, at de europæiske forbrugere sætter stor pris på produktet.

I dag drikkes den derhjemme, på barer og på restauranter. Produktet drikkes traditionelt før eller efter et måltid eller sammen med desserten. En af de populære kombinationer er et glas »Hierbas« sammen med »buñuelos« (søde, friturestegte dejkugler). Takket være dens popularitet er dens anvendelsesmuligheder blevet mere omfattende, og den indgår også i cocktails, herunder følgende: »Agua de Mallorca«, som indeholder den søde variant af »Hierbas«, kiwifrugt og »gaseosa« (sødet sodavand); »El viento del Teix de Mallorca«, som indeholder den usødede variant af »Hierbas«, Cointreau og blå After Shock; »Cielo abierto«, som indeholder sammenstukket »Hierbas«, kokosmælk og et stænk chokoladelikør; og »Ca Nostra«, som indeholder usødet »Hierbas«, Palo de Mallorca og Gin de Mahón.

Det skal bemærkes, at denne spiritus kan anvendes som ingrediens til en lang række kulinariske formål. Den anvendes f.eks. til at konservere tørrede figner og give dem en karakteristisk aroma og smag.

Spiritussens gode omdømme bekræftes af, at den omtales i forskellige publikationer, f.eks. Herbes i Remeis Casolans (Ripoll, Ll. 1985) og Llibre de la Ratafia (Fábrega, J. 2001). Det skal også bemærkes, at den optræder i internationale publikationer. Dette er særlig vigtigt, eftersom den nuværende produktion sker på traditionel vis og kun foretages af syv producenter. Af relevante eksempler kan nævnes:

— Brandl, F., 2003. Brandls Bar Buch, udgivet af Matthaes Verlag GmbH, vinder af Goldmedaille Gastronomische Akademie Deutschlands E.V.

— Dominé, A. et al., 2009. El libro del Bar y de los Cócteles, udgivet af H.F. Ullmann, som nævner de destillater, der har opnået den største internationale succes.

Endvidere kan der findes indirekte beviser for dens store udbredelse, ry og gode omdømme i form af de mange henvisninger på internettet. En søgning på Google efter »Hierbas de Mallorca« den 3. april 2012 gav omkring 96 200 resultater. Den samme søgning efter »Herbes de Mallorca« på catalansk gav 95 000 resultater. Resultaterne henviser til websteder om gastronomi, turistguider, opskrifter og avisartikler m.m.

Særlige kendetegn, der kan knyttes til det geografiske område

Den geografiske indflydelse ligger i landbrugs- og klimaforholdene og i den menneskelige faktor. På den ene side er Mallorcas landbrugs- og klimaforhold ideelle til dyrkning af de aromatiske planter citronverbena, kamille, citron, appelsin, rosmarin, citronmelisse og fennikel. Disse planter giver spiritussen dens organoleptiske egenskaber. På den anden side er den menneskelige faktor, navnlig producenternes erfaring, afgørende for at opnå de unikke egenskaber ved »Hierbas de Mallorca«/»Herbes de Mallorca«. Beslutningerne om andelen af planter i maceratet og om blandingen af det aromatiske ekstrakt med spiritussen med anissmag træffes på baggrund af producentens erfaring og den organoleptiske analyse af produktet.

7. EU- eller nationale/regionale bestemmelser

— Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89.

— Kommissionens gennemførelsesforordning (EU) nr. 716/2013 af 25. juli 2013 om gennemførelsesbestemmelser til Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus.

— Lov nr. 1/1999 af 17. marts 1999 om Balearernes statut for landbrugsfødevareproducenter og -industrien.

Producenter, der fremstiller produktet med den geografiske betegnelse, skal opfylde følgende krav.

a) De skal være opført på registeret over producenter og emballeringsvirksomheder for »Hierbas de Mallorca«/»Herbes de Mallorca«.

b) Aftapning på oprindelsesstedet: Spiritussen må kun markedsføres, hvis den er aftappet på oprindelsesstedet. Formålet med denne restriktion er at sikre, at den geografiske betegnelse beskyttes og er berettiget ud fra følgende betragtninger: b.1. At sikre, garantere og beskytte produktkvaliteten og dermed den geografiske betegnelses omdømme. De erhvervsdrivende påtager sig dette ansvar fuldt ud og i fællesskab af følgende årsager. — Den omstændighed, at emballeringen finder sted i produktionsområdet, er af afgørende betydning for at bevare de særlige kendetegn og kvaliteten. Det svarer til at overlade anvendelsen af og kontrollen med emballagestandarderne til producenterne og kontrolorganet. Disse organer har den nødvendige viden og de nødvendige kvalifikationer. De har også en grundlæggende interesse i at bevare det opnåede omdømme samt gennemførelsen og håndhævelsen af alle bestemmelserne om aftapning. — Produktionsområdet er beliggende på Mallorca. Bulktransport til andre områder kan indebære en eller flere sørejser af længere varighed. Dette kan bringe produktets endelige kvalitet i fare, eftersom en af de væsentlige faktorer for dets særlige kvalitet er den specielle aroma. Det er således vigtigt at bevare den aroma, der er opnået under fremstillingen, og at undgå tilstedeværelsen af fremmede aromaer. For at sikre de væsentlige kendetegn skal aftapningen ske på oprindelsesstedet og foretages af producenterne selv. — Alene sameksistensen af to forskellige aftapningsprocesser inden for eller uden for produktionsområdet — med eller uden en systematisk kontrol — kunne mindske den tillid, som forbrugerne har til den geografiske betegnelse. De stoler nemlig på, at alle etaper af fremstillingen og emballeringen foretages under kontrol og ansvar af den gruppe, der er beskyttet af denne geografiske betegnelse. b.2. At sikre sporbarhed og kontrol: At tillade emballering uden for det afgrænsede område ville være til skade for garantien for det omfattede produkts oprindelse.

c) Det omfattede produkt præsenteres i en gennemsigtig emballage med en maksimal kapacitet på tre liter. Under særlige omstændigheder er det muligt at anvende andre typer emballage, såfremt der er indhentet forudgående tilladelse fra den kompetente myndighed. Det er tilladt, at emballagen indeholder aromatiske planter i udblødning.

8. Ansøger

Consell de Fabricants de Begudes Espirituoses de Mallorca Carrer Gremi d'Hortolans, 11, planta 3, despacho 3. Polígon Son Rossinyol 07009 Palma de Mallorca — Illes Balears (Spanien)

9. Særlige mærkningsregler

Særlige mærkningsregler: Det produkt, som er omfattet af den geografiske betegnelse, skal have følgende angivelser på etiketten:

1. Navnet »Hierbas de Mallorca«/»Herbes de Mallorca« med bogstaver, der er mindst 2 mm høje. Det kan evt. efterfølges af en af de tre varianter, der er beskrevet i afsnit 3.3.

2. Et af følgende to logoer: Mulighed A i farver eller mulighed B i sort og hvid. Mulighed A Mulighed B

3. Et alfanumerisk kontrolnummer.

(1) EUT L 39 af 13.2.2008, s. 16.

(2) EUT L 130, 17.5.2019, s. 1.